钦定古今图书集成/明伦汇编/氏族典/第587卷 > 唐括辩
## 钦定古今图书集成/明伦汇编/氏族典/第587卷 > 唐括辩

按《金史唐括辩传》：“辩本名斡骨剌，尚熙宗女代国公
主，为驸马都尉，累官参知政事，尚书左丞，与右丞相
秉德谋废立，而乌带以告海陵，于是旦夕相与密谋。
护卫将军特思疑之，以告悼后，悼后以告熙宗，熙宗
怒，召辩责杖而遣之。自是谋益甚。十二月九日，杀熙
宗，立海陵，辩为尚书右丞相，兼中书令，封王，赐铁券”，
进拜左丞相。父彰德军节度使重国迁东平尹，海陵
知其忮忍，畏忌之。尝与辩观太祖画像，海陵指示辩
曰：“此眼与尔相似。”辩色动，海陵亦色动，由是疑辩，益
忌之。及与萧裕谋致宗本罪，并致辩尝与宗本谋反，
即杀之，重国坐夺官。大定初，重国以政迹著闻，历安
国、彰化、横海军节度使。后辩子孙上书，言“辩死天德
间，祖重国亦坐追削。正隆初，重国已复官职，乞追复
辩官爵。”是时，海陵已降为庶人，以辩与弑逆，不许言
本名。